A BIZOTTSÁG HATÁROZATA
(2005. május 18.)
a hasított sertések magyarországi osztályozási módszereinek engedélyezéséről
(az értesítés a C(2005) 1448. számú dokumentummal történt)
(Csak a magyar nyelvű szöveg hiteles)
(2005/382/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK tanácsi rendeletre (1) és különösen annak 5. cikke (2) bekezdésére,
mivel:
(1)
A 3220/84/EGK rendelet 2. cikkének (3) bekezdése rendelkezik arról, hogy a hasított sertések osztályozását a színhústartalom becslése alapján kell meghatározni a hasított sertés egy vagy több anatómiai részén végzett fizikai méréseken alapuló, statisztikailag igazolt értékelési módszereknek megfelelően. Az osztályozási módszerek engedélyezése az értékelés során kapott statisztikai hibákkal szembeni felső tűréshatárnak való megfeleléstől függ. Ezt a tűréshatárt a hasított sertések közösségi osztályozási rendszerének alkalmazására vonatkozó részletes szabályok megállapításáról szóló, 1985. október 24-i 2967/85/EGK bizottsági rendelet (2) 3. cikke határozta meg.
(2)
Magyarország kormánya kérelmet nyújtott be a Bizottsághoz a hasított sertések osztályozása négy módszerének engedélyezésére vonatkozóan, és a 2967/85/EGK rendelet 3. cikkében előírt jegyzék 2. részének formájában benyújtotta a csatlakozás napja előtt végzett vizsgálatainak eredményeit.
(3)
E kérelem értékelése azt mutatta, hogy az ezen osztályozási módszerek engedélyezéséhez szükséges feltételek teljesültek.
(4)
A 3220/84/EGK rendelet 2. cikke értelmében a tagállamok engedélyt kaphatnak arra, hogy olyan hasítottsertés-előkészítést írjanak elő, amely eltér az ugyanebben a cikkben meghatározott standard előkészítéstől, amennyiben a kereskedelmi gyakorlat vagy a műszaki követelmények indokolttá teszik az ilyen eltérést.
(5)
Magyarországon a hasítottsertés-előkészítés hagyománya és következésképpen a kereskedelmi gyakorlat azt teszi szükségessé, hogy a hasított sertés előkészítése magában foglalja a szalonnazsírt és a diafragmát. Ezt figyelembe kell venni a mért tömeg standard előkészítéshez való igazításakor.
(6)
A műszerekben és az osztályozási módszerekben nem lehet módosítást engedélyezni, csak a szerzett tapasztalatok fényében elfogadott új bizottsági határozat alapján. Ezért ezen engedélyt vissza lehet vonni.
(7)
Az e határozatban előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A HATÁROZATOT:
1. cikk
Az alábbi módszerek használata engedélyezett a hasított sertések 3220/84/EGK rendelet szerinti osztályozására Magyarországon:
a)
a Fat-O-Meater FOM S70 és Fat-O-Meater FOM S71 műszer és az ehhez kapcsolódó értékelési eljárások, amelyek részleteit a melléklet 1. része tartalmazza;
b)
a Uni-Fat-O-Meater FOM S89 (UNIFOM) műszer és az ehhez kapcsolódó értékelési eljárások, amelyek részleteit a melléklet 2. része tartalmazza;
c)
az Ultra FOM 200 műszer és az ehhez kapcsolódó értékelési eljárások, amelyek részleteit a melléklet 3. része tartalmazza;
d)
a Fully automatic ultrasonic carcase grading (AUTOFOM) műszer és az ehhez kapcsolódó értékelési eljárások, amelyek részleteit a melléklet 4. része tartalmazza.
Az első bekezdés c) pontjában említett Ultra FOM 200 műszer tekintetében meghatározásra került az, hogy a mérési eljárás után a hasított testen igazolhatónak kell lennie, hogy a műszer az SZ1 és SZ2 mérési értéket a melléklet 3. részének 3. pontjában említett helyen mérte. Ezért a mérés helyét a mérési eljárás során megfelelően meg kell jelölni.
2. cikk
A 3220/84/EGK rendelet 2. cikkének (1) bekezdésében említett standard előkészítéstől eltérve a szalonnazsírt és a diafragmát nem szükséges eltávolítani a hasított sertésről a mérés és az osztályozás előtt. Annak érdekében, hogy a hasított sertések összehasonlítható alapon nyugvó adatait kapják, a mért meleg tömeget csökkenteni kell:
a)
a diafragma esetében 0,35 %-kal;
b)
a szalonnazsír esetében 1,68 %-kal.
3. cikk
A műszereket vagy az értékelési eljárásokat illetően módosítás nem engedélyezett.
4. cikk
Ennek a határozatnak a Magyar Köztársaság a címzettje.
Kelt Brüsszelben, 2005. május 18-án.